Simona Halep a revenit în circuitul WTA și a fost eliminată îm turul inaugural de la Miami de spaniola Paula Badosa. După înfrângerea cu iberica, acesta a făcut un anunț important: și-a ales un super antrenor. Cine o va pregăti pe sportiva din Constanța.
Fostul lider mondial a revenit pe teren după o absență de 596 de zile, dar a pierdut confruntarea cu Paula Badosa (26 de ani, 73 WTA), din primul tur al turneului WTA 1.000 de la Miami, scor 6-1, 4-6, 3-6. După meci, Simona Halep a făcut un anunț de ultimă oră: și-a găsit antrenor.
Simona Halep nu a avut antrenor la Miami, după ce a rupt colaborarea cu Patrick Mouratoglou, și a fost însoțită de un partener de antrenament, Joao Monteiro, și de un preparator fizic. După eliminarea de la Florida, românca a anunțat că și-a ales un nou antrenor. Este vorba despre spaniolul Carlos Martinez (49 de ani). Acesta le-a mai pregătit în trecut pe rusoaicele Svetlana Kuznetsova și Daria Kasatkina și pe Clara Tauson.
"Am vorbit cu Carlos Martinez, o să am o perioadă de pregătire, de cunoaștere, să spun așa, după Miami, când mă voi întoarce în Europa. Sper să meargă bine, eu îl apreciez foarte mult, a lucrat cu jucătoare care mie mi-au plăcut foarte mult, cum a fost Svetlana Kuznetsova și îi admir munca foarte-foarte mult.
Sper să ne înțelegem și sper să fiu aptă să muncesc la nivelul la care el își dorește și să facem treabă bună împreună", a declarat Simona Halep pentru Digi Sport.
Simona Halep a vorbit despre revenirea în circuit după un an și șapte luni. Ea s-a declarat încântată de faptul că e din nou pe teren și poate să experimenteze emoțiile date de o partidă oficială și a subliniat că s-a simțit neașteptat de bine în timpul partidei. De asemenea, a afirmat că ziua duelului pe Paula Badosa a reprezentat o zi specială.
"Am avut emoții, dar emoții pozitive. Și să văd oamenii din tribune susținându-mă atât de frumos mi-a dat multă energie. Și nivelul tenisului a fost destul de bun. Neașteptat, cred, pentru majoritatea oamenilor.
Dar da, ținând cont de nivelul ridicat la care a jucat Paula, cred că am făcut o treabă bună azi. Așa că sunt fericită cu primul meci de la revenire.
Aș descrie-o ca pe o zi specială, pentru că, ținând cont de perioada pe care am avut-o, am jucat atât de bine și m-am simțit atât de bine pe teren, în afara terenului, cu atât de mulți oameni care sunt foarte drăguți cu mine și îmi oferă dragoste. Aș spune că această zi va rămâne foarte specială pentru mine", a spus Simona Halep la conferința de presă de după partida cu Badosa.
Deși a fost eliminată de la Miami Open, Simona Halep va râmâne în SUA, deoarece va juca în echipa de Billie Jean King Cup a României, sub comanda lui Horia Tecău. Iar asta după o absență de cinci ani.
România va înfrunta Ucraina în barajul Billie Jean King Cup, la Florida, pe zgura de la Omni Amelia Island Resort, pe 12 și 13 aprilie. Ucraina, în calitate de gazdă, nu poate evolua acasă din cauza războiului.
Apoi, pentru fostul lider mondial începe sezonul pe zgură, suprafața ei preferată. Sportiva din Constanța ar putea lua startul la turneul de la Charleston, competiție de 500 de puncte, care se va desfășura în perioada 1 – 7 aprilie, potrivit Eurosport, dar pentru asta are nevoie de un wild-card.
După duelul dintre Ucraina și România, pe româncă ar putea urma alte trei turnee: Stuttgart (15 – 21 aprilie), Madrid Open (23 aprilie – 5 mai) și Roma ( 7 – 19 mai).
Începutul verii o poate găsi pe Simona Halep pe zgura de la Roland Garros (26 mai – 9 iunie), al doilea turneu de Grand Slam al anului, pe care l-a câștigat în 2018.